Diari Oficial de la Generalitat Valenciana


Sumari del DOGV 3184, del 16-02-1998 (1998/706)

RESOLUCIÓ de 10 de desembre de 1997, de la Direcció General de Treball, per la qual es disposa el registre i la publicació del I Conveni Col·lectiu de Treball de Laboratoris de Pròtesi Dental de Castelló i València.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3184

Data del DOGV
:   16-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/706


Data del document
:   10-12-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 10 de desembre de 1997, de la Direcció General de Treball, per la qual es disposa el registre i la publicació del I Conveni Col·lectiu de Treball de Laboratoris de Pròtesi Dental de Castelló i València. [1998/X706]
  
Vist el text articulat del I Conveni Col·lectiu per a les províncies de Castelló i València de Laboratoris de Pròtesi Dental, subscrit el dia 20 de novembre de 1997, per la PIMEV i PIMEC i per les organitzacions sindicals CCOO i UGT per als anys 1998 i 1999, presentat davant d'aquesta Direcció General el 26 de novembre de 1997, i d'acord amb el que es disposa en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit dels convenis col·lectius de treball, aquesta Direcció General de Treball, d'acord amb les competències que té transferides de conformitat amb el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General i el dipòsit del text original del conveni, amb notificació a la Comissió Negociadora.
  
Segon
  
Disposar-ne la publicació en el Diari Oficial de la Generalitat Valenciana.
  
València, 10 de desembre de 1997.- El director general de Treball: Román Ceballos Sancho.
  
Conveni col·lectiu per a les províncies
  
de Castelló i València
  
de laboratoris de pròtesi dental.
  
Capítol I
  
Àmbit d'aplicació
  
Article 1. Principis generals
  
L'organització pràctica del treball, amb subjecció a aquest conveni i a la legislació vigent, és facultat exclusiva de l'empresa.
  
Els representants dels treballadors tindran els drets i les funcions d'informació, orientació i proposta en allò que s'ha relacionat amb l'organització i la realització del treball, de conformitat amb la seua legislació específica.
  
Article 2. Àmbit funcional
  
Aquest conveni és d'obligatòria aplicació en la totalitat de les empreses l'activitat de les quals siga el disseny, la preparació, l'elaboració, la fabricació i la reparació de pròtesis dentals, d'acord amb allò que s'ha previst en la Llei Dental 10/1986 i en el seu Reglament, aprovat per mitjà del Reial Decret 1.594/1994.
  
Aquest conveni col·lectiu, durant la seua vigència, no podrà ser afectat pel que s'ha disposat en convenis col·lectius d'àmbit distint. En aquells casos en què hi haja convenis d'àmbit d'aplicació inferior, aquests no podran contenir matèries que, per als treballadors, siguen menys favorables que les establides en aquest conveni, apreciades en el seu conjunt i en còmput anual respecte dels conceptes quantificables.
  
Article 3. Àmbit territorial
  
Aquest conveni serà d'aplicació en totes les empreses assenyalades en l'article anterior que desenvolupen la seua activitat a les províncies de Castelló i València.
  
Article 4. Àmbit personal
  
Les normes contingudes en aquest conveni seran d'aplicació a tots els treballadors que presten serveis a les empreses esmentades en l'article anterior.
  
Capítol II
  
Vigència i durada
  
Article 5. Vigència temporal
  
Aquest conveni entrarà en vigor, amb caràcter general, a partir del dia 1 de gener de 1998, independentment de la data de publicació en el Diari Oficial de la Generalitat Valenciana.
  
La durada d'aquest Conveni serà fins el 31 de desembre de 1999.
  
Article 6. Denúncia i pròrroga
  
Finalitzat el període de vigència establit en l'article anterior, aquest Conveni s'entendrà prorrogat d'any en any, llevat que es produïsca denúncia expressa per qualsevol de les parts afectades.
  
La denúncia, si és procedent, haurà de produir-se durant el mes d'octubre de 1999, o als mesos d'octubre de qualsevol de les seues eventuals pròrrogues, mitjançant comunicació escrita que haurà d'adreçar-se en forma fefaent l'autoritat laboral i a les restants parts negociadores.
  
En el cas que el conveni no es denunciara per desaparició de qualsevol de les parts legitimades, el seu contingut normatiu es prorrogarà d'any en any amb un augment dels conceptes retributius equivalent al que haguera experimentat en els dotze mesos precedents a l'índex de preus al consum en l'àmbit de la Comunitat Valenciana més un punt.
  
Produïda en temps i forma la denúncia del conveni, s'iniciarà la negociació d'aquest d'acord amb allò que preveu l'article 89 de l'Estatut dels Treballadors.
  
Capítol III
  
Grups professionals
  
Article 7. Nivells i categories professionals
  
Els treballadors de les empreses afectades per aquest conveni s'estructuren en els nivells professionals que a continuació s'especifiquen, per a la configuració dels quals es parteix dels criteris de responsabilitat, d'iniciativa i de coneixements i experiència. S'entén per responsabilitat el grau d'autonomia d'acció del titular de la funció, el nivell d'influència sobre els resultats i la rellevància de la gestió sobre recursos humans, tècnics i productius.
  
S'entén per iniciativa el grau de seguiment a normes o directrius per a l'execució de tasques o funcions.
  
S'entén per coneixement i experiència, a més de la formació bàsica necessària per a complir correctament les comeses, l'experiència adquirida i la dificultat per a l'adquisició dels esmentats coneixements i experiència.
  
Sense perjudici de la capacitat organitzativa de la direcció de l'empresa, l'enunciació de nivells que s'estableixen a continuació no hi implica obligació de tenir-los proveïts tots si la seua importància i necessitats no ho requereixen.
  
Grup I. Comandaments.
  
Nivell de responsabilitat 1.
  
director/a tècnic/a del laboratori: és la persona que domina perfectament totes les branques de la pròtesi, amb responsabilitat en el rendiment i vistiplau de tots els treballs, en la direcció tècnica, disseny, preparació, elaboració, fabricació i reparació de pròtesis dentals, i en la programació i organització del laboratori. Per a l'exercici d'aquest lloc de treball es requerirà estar en possessió de la titulació de tècnic superior en Pròtesi Dental o titulació equivalent o homologada.
  
Nivell de responsabilitat 2.
  
Ajudant/a del/de la director/a tècnic/a del laboratori: és la persona que domina perfectament totes les branques de la pròtesi i té la responsabilitat en el rendiment i el vistiplau de tots els treballs en la direcció tècnica, disseny, preparació, elaboració, fabricació i reparació de pròtesis dentals, però sense la responsabilitat de la programació i organització del laboratori.
  
Grup II. Tècnics.
  
Nivell de responsabilitat 3.
  
Oficial de primera: és la persona que domina a la perfecció dues branques de la pròtesi, amb responsabilitat i iniciativa pròpia.
  
Administratiu/va: és el personal que actua a les ordres dels òrgans directius del centre i té al seu càrrec un servei determinat dins del qual, amb iniciativa i responsabilitat, amb o sense altres treballadors o treballadores a les seues ordres, realitza treballs que exigisquen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues de forma manual o mecanitzada.
  
Es consideren inclosos en aquesta categoria els caixers de cobraments i pagaments sense signatura que perceben plus de menyscapte de diners.
  
Informàtic/a:
  
Nivell de responsabilitat 4.
  
Oficial de segona: és la persona especialitzada que domina una branca de la pròtesi amb responsabilitat i amb la qualitat d'un oficial de primera.
  
Manteniment: és la persona responsable de la posada al punt de les instal·lacions i la maquinària del laboratori.
  
Auxiliar administratiu/va: és la persona que, amb iniciativa i responsabilitat restringida i subordinada als òrgans directius del centre, realitza funcions de mecanografia, arxiu i altres activitats de tècniques administratives.
  
Nivell de responsabilitat 5.
  
Ajudant de protèsic dental: inclou els treballs per als quals es necessita una preparació tècnica adequada a les comeses que s'han d'exercir, amb responsabilitat limitada al compliment de la funció encomanada en cada cas per un superior.
  
Comercial visitador/a.
  
Netejador/a.
  
Repartidor/a.
  
Capítol IV
  
Normes sobre contractació
  
Article 8. Període de prova
  
Durant el període de prova l'empresa i el treballador podran resoldre el contracte de treball sense termini de preavís i sense dret a cap indemnització. Transcorregut el període de prova sense que s'haja produït desistiment, el contracte produirà plens efectes, i es computarà el temps dels serveis prestats a l'empresa amb caràcter general.
  
La durada del període de prova no podrà excedir del temps fixat en la següent escala:
  
Grup I Sis mesos.
  
Grup II. Nivells de responsabilitat 3 i 4 45 dies.
  
Grup II. Nivell de responsabilitat 5 15 dies.
  
Article 9. Modalitats de contractació
  
1. Els contractes de durada determinada realitzats quan les circumstàncies del mercat, l'acumulació de tasques o l'excés de comandes així ho exigiren, fins i tot tractant-se de l'activitat normal de l'empresa, podran tenir una durada màxima de 12 mesos dins d'un període de 18 mesos comptats a partir que es produïsquen les esmentades causes. Els contractes en vigor al moment de la signatura d'aquest conveni es podran prorrogar en els termes pactats.
  
2. Durant la vigència d'aquest conveni, la Comissió Paritària abordarà l'adaptació al sector de tot el relatiu a modalitats de contractació i el resultat d'aquesta s'incorporarà al text del conveni per a la seua aplicació.
  
Capítol V
  
Temps de treball
  
Article 10. Jornada
  
La jornada ordinària de treball serà de 1.800 hores anuals, en còmput de 40 hores setmanals. Les empreses, respectant el nombre d'hores anuals, podran acordar amb els representants dels treballadors una altra distribució de l'horari sense sobrepassar la jornada màxima ordinària de nou hores diàries i de 45 setmanals; i hauran de compensar-se els excessos de treball que es pogueren produir amb el temps de descans corresponent de mutu acord entre les parts.
  
Quan en la jornada de treball es realitzen de forma continuada sis o més hores, els treballadors i les treballadores tindran dret a un descans de 15 minuts. L'esmentat període de temps es considerarà com efectivament treballat.
  
Tot el que supere la jornada anual de 1.800 hores o el còmput màxim de 45 hores setmanals serà considerat hora extraordinària.
  
La compensació de les hores extraordinàries es pactarà entre les parts, bé com a temps de descans o amb retribució econòmica. En cas de desacord es retribuiran segons la següent fórmula:
  
Article 11. Horari
  
Les empreses, amb l'informe previ dels representants legals dels treballadors, elaboraran el corresponent horari de treball del seu personal, sent facultat de l'empresa organitzar els torns i relleus i canviar-los quan ho crega necessari i convenient, sense més limitacions que les legals i les fixades en aquest conveni.
  
Una còpia d'aquest s'exposarà al tauler d'anuncis de l'empresa perquè s'assabenten els treballadors i les treballadores.
  
Article 12. Vacances
  
El règim de vacances anuals retribuïdes del personal serà de 31 dies naturals, i es podran distribuir de comú acord entre empresari i treballador en dos períodes que es gaudiran l'un preferentment als mesos d'agost i setembre, i l'altre preferentment als mesos de desembre i gener.
  
L'elecció de torns serà rotativa per antiguitat dins de cada categoria en l'empresa, i es començarà a elegir el primer any per aqueix ordre. El que elegisca en primer lloc un any, passarà a l'últim lloc l'any següent, i se seguirà el mateix sistema en anys successius.
  
El quadre de distribució de vacances s'exposarà amb una antelació de dos mesos com a mínim al gaudi del primer dels períodes pactats, si és procedent, als taulers d'anuncis perquè s'assabente el personal.
  
Article 13. Permisos retribuïts
  
1. Els treballadors i les treballadores després de l'avís i la justificació previs, llevat de cas d'urgència justificada, podran absentar-se del treball amb dret a remuneració, per algun dels motius i pel temps següent:
  
A) Quinze dies naturals en cas de matrimoni o decisió formal adoptada per la parella per a viure en comú. No es podrà reincidir en el gaudi d'aquest últim permís per aquest concepte fins passats 5 anys des de l'empadronament en comú, i no podran ser absorbits pel període vacacional en cas de coincidència. L'inici del gaudi el decidirà la persona interessada i haurà, en tot cas, d'estar inclòs entre els 15 dies el dia de la boda.
  
B) Tres dies naturals en els casos de naixement o adopció de fill/a, o acolliment familiar, malaltia greu, hospitalització o mort de parents fins el segon grau de consanguinitat o afinitat. En el cas que el treballador o treballadora necessite fer un desplaçament a l'efecte, o per causa realment justificada, el termini s'ampliarà a cinc dies. Podran ampliar-se aquests dies descomptant-los de les vacances, després de la sol·licitud prèvia del treballador o la treballadora.
  
En cas de naixement, el permís podrà sol·licitar-se a partir de l'alta hospitalària de la dona, si el treballador així ho sol·licita.
  
La malaltia es considerarà com greu quan així ho determine un facultatiu.
  
C) Un dia per trasllat del domicili habitual.
  
D) Pel temps indispensable, per al compliment d'un deure inexcusable de caràcter públic i personal.
  
Als efectes del conveni, es consideren deures inexcusables de caràcter públic i personal, entre d'altres, els següents:
  
1. Expedició i renovació del DNI, permís de conduir, passaport i certificats, i registres d'organismes oficials, etc.
  
2. Citacions del jutjat, comissaries, governs civils o militars, revista militar, i els derivats d'una consulta electoral.
  
3. Exercici de càrrec públic de representació. Quan el compliment del deure referit supose la impossibilitat de prestació del treball a causa en més del 20 per 100 de les hores laborals en un període de tres mesos, podrà l'empresa passar al treballador o treballadora afectat a la situació d'excedència regulada en l'article 17 d'aquest conveni.
  
4. El temps imprescindible per a assistir a consulta mèdica, el treballador i la treballadora o els seus fills menors d'edat, sempre que siga en el sistema públic sanitari o centres concertats amb aquest.
  
E) Als permisos necessaris per a concórrer a exàmens quan curse amb regularitat estudis per a la consecució de títols oficials acadèmics o professionals, tenint en compte que d'aquests permisos únicament seran retribuïts els corresponents a exàmens eliminatoris o finals. Els treballadors i les treballadores gaudiran d'aquest permís el dia natural en el qual tinga l'examen.
  
2. Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, després de l'avís previ a l'empresa i la justificació de la necessitat de la seua realització dins de la jornada de treball.
  
3. Totes les llicències i permisos que siguen de dies complets, comprendran el total de la jornada laboral siga quina siga aquesta.
  
Article 14. Permisos no retribuïts
  
1. Qui per raons de guarda legal tinga al seu càrrec algun menor de vuit anys o un disminuït físic o psíquic que no exercisca una altra activitat retribuïda, tindrà dret a una reducció de jornada de treball, amb la disminució proporcional del salari entre, almenys, un terç i un màxim de la meitat de la durada d'aquella.
  
2. Llicència per assumptes propis: fins un mes a l'any, no coincident amb els mesos d'agost i setembre, sol·licitat amb una antelació de 20 dies, excepte casos d'urgent necessitat. Aquest permís suposa la suspensió temporal del contracte de treball pel temps que hi dure.
  
3. El temps imprescindible per a l'assistència a l'enterrament de familiars de tercer i quart grau de consanguinitat o afinitat, que podran ampliar-se per un màxim de tres dies quan s'hi haja de desplaçar el treballador o la treballadora fora de l'àmbit de la seua província de residència.
  
En cas d'abandó, separació o divorci, el treballador o la treballadora tindrà dret a una llicència de fins 15 dies naturals.
  
4. El dia de la cerimònia de matrimoni de familiars fins el tercer grau de consanguinitat o afinitat.
  
Article 15. Pauses i reducció de la jornada de lactància
  
El treballador o la treballadora tindrà dret a una pausa d'una hora en el seu treball, que podrà dividir en dues fraccions de mitja hora quan la destinen a la lactància del seu fill menor de nou mesos. Es podrà substituir la pausa o interrupció de la jornada normal d'una hora que, a opció seua, la podrà aplicar al principi o a l'acabament d'aquesta.
  
L'esmentada pausa o reducció serà retribuïda i en el cas de lactància artificial pot ser sol·licitada per qualsevol dels cònjuges, si bé l'opció pot ser exercida per un d'ells en el cas que ambdós treballen en la mateixa empresa.
  
Article 16. Excedència voluntària
  
Els treballadors i les treballadores que acrediten almenys un any d'antiguitat en l'empresa podran sol·licitar una excedència voluntària per un període no inferior a un any ni superior a cinc.
  
L'excedència s'entendrà concedida sense dret a cap retribució i l'esmentat període no computarà a efectes d'antiguitat.
  
L'esmentada excedència se sol·licitarà sempre per escrit amb una antelació de com a mínim trenta dies respecte de la data de l'inici, a no ser per causes demostrables d'urgent necessitat, i haurà de rebre contestació així mateix escrita per part de l'empresa en el termini de cinc dies.
  
Si durant la situació d'excedència la seua vacant l'haguera coberta un suplent, aquest cessarà en la seua comesa, i es considerarà finalitzada la seua relació laboral en el moment de la reincorporació del titular.
  
El treballador o la treballadora acollit a una excedència voluntària, no podrà optar a una de nova fins que transcórrega un any de treball efectiu, després d'esgotada l'anterior.
  
Article 17. Excedència forçosa
  
L'excedència forçosa donarà dret a la conservació del lloc de treball i al còmput de l'antiguitat.
  
Es concedirà per:
  
a) La designació o elecció d'un càrrec públic.
  
b) El treballador o la treballadora que siga elegit per a un càrrec sindical, d'àmbit local o superior, podrà així mateix sol·licitar una excedència forçosa especial per tot el temps que dure el seu nomenament, amb reincorporació automàtica al seu lloc de treball una vegada que finalitze aquesta.
  
Article 18. Excedència especial per maternitat
  
El treballador o la treballadora, al naixement de cada un dels fills o en el moment de l'adopció legal o l'acolliment familiar, tindrà dret a una excedència especial amb una durada màxima de fins cinc anys, sent de fins vuit en cas de fills que siguen disminuïts físics o psíquics i començarà:
  
a) En la treballadora, a partir del moment en què finalitze el descans obligatori per maternitat o en el moment en què s'efectue l'adopció o l'acolliment familiar.
  
b) En el treballador, a partir de la data de naixement, o en el moment en què s'efectue l'adopció o l'acolliment familiar.
  
El naixement, l'adopció de nous fills o l'acolliment familiar generarà el dret a futures i successives excedències, que en tot cas donaran fi a l'anterior.
  
L'excedència s'entén assimilada a excedència forçosa amb dret al reingrés automàtic una vegada transcorreguda aquesta; no serà retribuïda, si bé només computarà el primer any a efectes d'antiguitat, seguint la normativa indicada per al seu reingrés.
  
Aquesta opció només pot exercir-la un dels pares o progenitors en el cas que ambdós treballen en la mateixa empresa.
  
Article 19. Reincorporació per fi d'excedència
  
Com a norma comuna a totes les situacions d'excedència previstes, si el treballador o la treballadora desitja reincorporar-se a l'empresa després de l'esgotament del període objecte de l'excedència, podrà efectuar-ho en el termini de 30 dies abans de l'acabament de l'esmentat període (tret d'excedència per servei militar o semblant, la reincorporació del qual es podrà demanar en el termini de 30 dies a partir de la data en què hi finalitze), mitjançant un preavís per escrit de com a mínim set dies d'antelació respecte de la data en què sol·licite incorporar-s'hi. En cas contrari, s'entendrà de forma expressa que renuncia al seu dret i causarà baixa definitiva en l'empresa.
  
Si durant el temps d'excedència la vacant haguera sigut coberta per un suplent, aquest cessarà en la seua comesa i es considerarà finalitzada la seua relació laboral en el moment de la reincorporació del titular.
  
Capítol VI
  
Retribucions
  
Article 20. Retribucions
  
La retribució del treballador per jornada i horari complet de treball per a 1998 serà la següent:
  
Nivell de responsabilitat número 1: 180.000 PTA mensuals.
  
Nivell de responsabilitat número 2: 135.000 PTA mensuals.
  
Nivell de responsabilitat número 3: 106.000 PTA mensuals.
  
Nivell de responsabilitat número 4: 80.290 PTA mensuals.
  
Nivell de responsabilitat número 5: 76.500 PTA mensuals.
  
Les retribucions per a 1999 les determinarà la Comissió Paritària d'aquest conveni després de la negociació que es portarà a cap els mesos de desembre de 1998 i gener de 1999.
  
Article 21. Plus de promoció econòmica
  
Tots els treballadors i les treballadores, siga quin siga el seu nivell de responsabilitat percebran un plus de promoció econòmica que es meritarà a partir del moment en què s'acumule un any de permanència a l'empresa, l'import de la qual és de 6.000 pessetes mensuals a la província de València i de 4.000 pessetes a la província de Castelló.
  
Els qui a l'entrada en vigor d'aquest conveni perceberen alguna quantitat en concepte de complement personal d'antiguitat, durant la seua vigència continuaran meritant l'esmentat import sense cap increment i en concepte de condició personal més beneficiosa.
  
Article 22. Gratificacions extraordinàries
  
Les pagues extraordinàries d'estiu i hivern seran de trenta dies, i es pagaran a raó del que estableix l'article 20 d'aquest conveni, i s'incrementaran, si és procedent, amb el plus de promoció econòmica. La d'estiu, es pagarà l'últim dia hàbil de la primera quinzena del mes de juliol, i la d'hivern abans del dia 21 de desembre.
  
Article 23. Complement per incapacitat temporal
  
L'empresa pagarà als treballadors que es troben en situació d'incapacitat temporal derivada d'accident de treball o malaltia professional, un complement de fins el 100% del seu salari des del primer dia i fins la fi de l'esmentada situació.
  
Capítol VII
  
Formació Professional
  
Article 24. Comissió Sectorial de Formació
  
En el marc d'aquest conveni es constituirà, en el termini màxim de 6 mesos, la Comissió Sectorial de Formació, que estarà composta al 50% per les parts signants del conveni; igualment se'n comunicarà la constitució a les comissions del FORCEM, tant en l'àmbit de la Comunitat Valenciana com en l'estatal.
  
Article 25. Principis generals
  
De conformitat amb el que preveu l'article 23 de l'Estatut dels Treballadors, i per a facilitar-ne la formació i promoció professional, els treballadors i les treballadores afectats per aquest conveni, tindran dret a veure facilitada la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa empresa o altres organismes.
  
L'empresa i la representació dels treballadors i les treballadores reconeixen com a dret, derivat de la relació laboral, el de la formació i promoció en el treball.
  
La formació i capacitació del treballador o treballadora que preste els seus serveis en l'empresa i, d'acord amb les necessitats d'aquesta, està oberta, sense discriminació de cap tipus i amb les úniques limitacions que puguen provenir de la capacitat i els coneixements previstos que hauran de ser acreditats individualment.
  
Un factor bàsic per a incrementar la motivació i la integració dels treballadors i les treballadores i crear un mecanisme eficaç i indispensable per a articular la promoció, és la formació. En conseqüència, la formació haurà de passar a un primer pla en la preocupació de l'empresa, per la qual cosa aquesta es compromet a vincular la formació als distints processos de la carrera dels treballadors i les treballadores i a la promoció.
  
Objectius de la Formació.
  
La formació professional a l'empresa s'orientarà cap als següents objectius:
  
A) Adaptació del titular al lloc de treball i a les modificacions d'aquest.
  
B) Actualització i posada al dia dels coneixements professionals exigibles en la categoria i lloc de treball.
  
C) Especialització, en els seus diversos graus, en algun sector o matèria del mateix treball.
  
D) Facilitar i promoure l'adquisició per part dels treballadors i les treballadores de títols acadèmics i professionals.
  
E) Coneixement d'idiomes nacionals i estrangers.
  
F) Adaptar la mentalitat dels treballadors i les treballadores cap a una direcció participativa.
  
G) Ampliació dels coneixements dels treballadors i les treballadores que els permeten prosperar i aspirar a promocions professionals i adquisició dels coneixements corresponents a altres llocs de treball.
  
H) Conèixer les condicions laborals del seu lloc de treball per a evitar riscos laborals i promoció d'hàbits saludables.
  
I) Afavorir l'accés de la dona a categories superiors i a llocs directius.
  
Article 26. Desenvolupament de la Formació
  
1. La Comissió Sectorial de Formació a través d'un estudi detallat determinarà les necessitats de formació en base a les quals s'elaborarà un pla de formació, amb el consegüent calendari de cursos que realitzaran les empreses, així com la petició a la Comissió General de Formació Contínua d'aquells cursos que s'entenga han de ser finançats per aquesta.
  
2. Els treballadors i les treballadores de l'empresa i especialment els que exerceixen llocs de treball de comandament orgànic, estan obligats a prestar el seu suport ple al Pla de Formació, quan li siga requerit en activitats d'aquest i en l'àrea de la seua competència.
  
3. Els treballadors i les treballadores assistents als cursets programats hauran de presentar necessàriament un comunicat d'assistència, i també una memòria on es recullen les matèries estudiades en l'esmentat curs. A aquesta memòria tindran accés els treballadors i les treballadores als quals puga resultar-los d'interès.
  
4. Els treballadors i les treballadores de l'empresa podran presentar a la representació dels treballadors i les treballadores o directament a la direcció, suggeriments relatius a millorar aspectes i activitats concretes del Pla de Formació. Els esmentats suggeriments es faran arribar a la Comissió Sectorial de Formació.
  
5. Tots els treballadors i les treballadores, independentment del grup professional a què pertanyen, tindran accés als cursos, seminaris conferències, etc., de formació, reconversió o perfeccionament que organitze l'empresa sempre que estiga relacionat amb el seu lloc de treball.
  
6. De conformitat amb allò que s'ha previst en l'article 23 de l'Estatut dels Treballadors i per a facilitar la formació i promoció professional en el treball, els treballadors i les treballadores afectats per aquest conveni, tindran dret a l'adaptació de la jornada ordinària de treball per a l'assistència a cursos de formació, o a la concessió del permís oportú de formació o perfeccionament professional amb reserva de lloc de treball.
  
Article 27. Cost de la Formació
  
Per a portar a terme els plans de formació elaborats per la Comissió Sectorial de Formació del Conveni, que es desenvolupen en virtut del II Acord Nacional, les empreses afectades per aquest conveni col·lectiu hauran de sol·licitar els fons necessaris per al seu finançament en la forma i en les condicions establides en l'esmentat acord.
  
Article 28. Certificat d'assistència
  
Els certificats d'assistència i aprofitament, i també les valoracions i qualificacions obtingudes en els esmentats cursos, es faran constar en l'expedient dels treballadors i les treballadores que hi assistisquen i tindran rellevància per a la seua promoció professional.
  
Article 29. Criteris de selecció per a l'assistència a cursos
  
Tindran preferència per a la seua assistència a cursos els treballadors i les treballadores que hagen participat en menys ocasions i aquells treballadors i treballadores que exercisquen llocs de treball relacionats directament amb la matèria objecte del curs. Les decisions respecte d'això seran adoptades entre l'empresa i els representants del personal de mutu acord, en el cas que hi manque, les adoptarà la Comissió Sectorial de Formació a la vista de les sol·licituds.
  
Capítol VIII
  
Seguretat i salut laboral
  
Article 30. Comissió Sectorial de Seguretat i Salut
  
En el marc d'aquest conveni i com a òrgan de participació en la matèria, es constituirà, en el termini màxim de 6 mesos, la Comissió Sectorial de Seguretat i Salut Laboral que tindrà una composició paritària de quatre membres per cada una de les parts signants del conveni. L'esmentada Comissió tindrà com a objectiu coordinar el desenvolupament efectiu de la Llei de Prevenció de Riscos Laborals i dels acords adoptats en aquest conveni per al sector.
  
Article 31. Salut laboral
  
Els treballadors tenen dret a una protecció eficaç en matèria de seguretat i salut en el treball. L'esmentat dret implica l'existència d'un correlatiu deure de l'empresari de protecció dels treballadors enfront dels riscos laborals. Així mateix, té el dret de participar en la política de la seua empresa o centre de treball.
  
Els treballadors hauran de cooperar amb l'empresari perquè aquest puga garantir unes condicions de treball que siguen segures i no comporten riscos per a la pròpia seguretat i salut dels treballadors.
  
En el marc de les seues responsabilitats, l'empresari realitzarà la prevenció dels riscos laborals mitjançant l'adopció de totes les mesures que calga i a través d'una acció permanent amb la finalitat de perfeccionar els nivells de protecció existents.
  
L'empresa garantirà als treballadors i treballadores la vigilància periòdica del seu estat de salut en funció dels riscos inherents al treball que realitzen i a l'ambient laboral en què s'hi desenvolupe.
  
Aquesta vigilància només podrà portar-se a cap quan el treballador preste el seu consentiment. D'aquest caràcter voluntari només s'exceptuaran després de l'informe previ dels representants dels treballadors, els supòsits en què la realització dels reconeixements siga imprescindible per a avaluar els efectes de les condicions de treball sobre la salut dels treballadors o per a verificar si l'estat de salut del treballador pot constituir-hi un perill per a ell mateix, per als altres treballadors o per a unes altres persones relacionades amb l'empresa.
  
En tot cas, s'haurà d'optar per la realització d'aquells reconeixements o proves que causen les menors molèsties al treballador i que siguen proporcionals al risc. Es portaran a cap respectant el dret a la intimitat i a la dignitat de la persona i la confidencialitat de tota la informació relacionada amb el seu estat de salut.
  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats als treballadors afectats i no podran usar-se amb fins discriminatoris ni en perjudici del treballador.
  
Els treballadors tenen dret a ser informats sobre totes les qüestions de salut laboral que afecten l'empresa en el seu conjunt com de cada tipus de lloc de treball o funció.
  
L'empresa haurà de consultar els treballadors, i permetre la seua participació, en el marc de totes les qüestions que afecten la seguretat i la salut en el treball, i en particular, en l'elaboració dels plans de prevenció i en les avaluacions de riscos que han de realitzar-se, tot això de conformitat amb la Llei de Prevenció de Riscos Laborals (a partir d'ara LPRL). Així mateix, l'empresari haurà de consultar als treballadors, amb caràcter previ, la contractació dels serveis de prevenció.
  
A les empreses que tinguen representants dels treballadors, els drets d'informació, consulta i participació seran exercits per aquests, sense perjudici dels drets que als treballadors els atribueix la LPRL.
  
Dins dels plans formatius que les empreses han d'emprendre de conformitat amb l'article 19 de la LPRL, s'impartirà als treballadors una formació teòrica i pràctica la durada de la qual serà fixada per la Comissió Sectorial de Seguretat i Salut Laboral i en cas de desacord serà com a mínim de vuit hores. El disseny, la durada i els continguts de l'esmentada formació es portarà a cap, d'acord amb allò que s'ha establit en l'article 26 d'aquest conveni:
  
La formació haurà d'estar centrada específicament en el seu lloc de treball i adaptar-se a l'evolució dels riscos. Haurà d'impartir-se sempre que siga possible dins de la jornada de treball, o si no és possible, en unes altres hores, amb descompte en la jornada del temps invertit en aquesta.
  
La Llei de Prevenció de Riscos Laborals i la resta de normativa d'aplicació serà el referent que guie les actuacions de l'empresari en matèria de salut i seguretat i constituiran el mínim necessari d'aplicació amb la finalitat de prevenir els riscos laborals i de promoure la millora de les condicions de treball.
  
Salut Laboral i Drogodependències
  
El consum de drogues legals i il·legals implica problemes de salut amb repercussions individuals i col·lectives. L'inici o increment del consum de drogues (fonamentalment alcohol i tabac) en el medi laboral està en molts casos determinat per condicions d'atur, precarietat o males condicions de treball. D'ací que s'estime convenient incloure en aquest conveni el següent pla integral en les seues vessants preventiva, assistencial, participativa, voluntària i planificada:
  
Preventiva
  
Es posaran en pràctica mesures educatives, informatives i formatives (que motiven la reducció i l'ús inadequat de drogues i promoguen hàbits saludables). Així mateix, es potenciarà la modificació de factors de risc i la millora de les condicions de treball.
  
Assistencial i voluntària
  
Es facilitarà tractament a aquells treballadors/es que ho sol·liciten voluntàriament. A aquest efecte, es realitzaran i s'aplicaran programes d'assistència específics per part dels serveis de prevenció.
  
Participativa
  
Qualsevol iniciativa empresarial relacionada amb la salut laboral i/o les drogodependències serà consultada, amb caràcter previ, als representants dels treballadors o, si de cas hi manca, als treballadors.
  
Capítol IX
  
Infraccions i sancions
  
Règim disciplinari
  
Article 32. Principis d'ordenació
  
Aquestes normes de règim disciplinari persegueixen el manteniment de la disciplina laboral, aspecte fonamental per a la normal convivència, ordenació tècnica i organització de l'empresa, i també la garantia i defensa dels drets i interessos legítims de treballadors i empresaris.
  
1. Les faltes, sempre que siguen constitutives d'un incompliment contractual culpable del treballador, podran ser sancionades per la Direcció de l'empresa d'acord amb la graduació que s'estableixen en aquest capítol.
  
2. Qualsevol falta comesa pels treballadors es classificarà en lleu, greu o molt greu.
  
3. La falta, siga quina siga la seua qualificació, requerirà comunicació escrita i motivada de l'empresa al treballador.
  
4. La imposició de sancions per faltes molt greus serà notificada als representants legals dels treballadors, si n'hi haguera.
  
Article 33. Graduació de les faltes
  
1. Es consideraran faltes lleus:
  
a) La impuntualitat no justificada a l'entrada o a l'eixida del treball fins tres ocasions en un mes per un temps total inferior a vint minuts.
  
b) La inassistència injustificada al treball d'un dia durant el període d'un mes.
  
c) La no comunicació amb l'antelació prèvia deguda de la inassistència al treball per causa justificada, llevat que s'acredite la impossibilitat de la notificació.
  
d) L'abandó del lloc de treball sense causa justificada per breus períodes de temps i sempre que això no haja causat risc a la integritat de les persones o de les coses; en aquest cas podrà ser qualificat, segons la gravetat, com a falta greu o molt greu.
  
e) La desatenció i falta de correcció en el tracte amb el públic quan no perjudiquen greument la imatge de l'empresa.
  
f) Les descurances en la conservació del material que es té a càrrec o del qual s'és responsable i que produïsquen deterioracions lleus d'aquest.
  
g) L'embriaguesa no habitual en el treball.
  
2. Es consideraran faltes greus:
  
a) La impuntualitat no justificada a l'entrada o a l'eixida del treball fins tres ocasions en un mes per un temps total de fins seixanta minuts.
  
b) La inassistència injustificada al treball de dos a quatre dies durant el període d'un mes.
  
c) Els entrebancs, l'omissió maliciosa i el falsejament de les dades que tingueren incidència en la Seguretat Social.
  
d) La simulació de malaltia o accident, sense perjudici d'allò que s'ha previst en la lletra d) del número 3 d'aquest mateix article.
  
e) La suplantació d'un altre treballador, alterant els registres i controls d'entrada i eixida al treball.
  
f) La desobediència a les ordres i instruccions de treball, incloses les relatives a les normes de seguretat i salut, i també la imprudència o negligència en el treball, llevat que d'aquestes derivaren perjudicis greus a l'empresa, causaren avaries a les instal·lacions, maquinàries i, en general, béns de l'empresa o comportaren risc d'accident per a les persones, en aquest cas seran considerades com a faltes molt greus.
  
g) La falta de comunicació a l'empresa dels desperfectes o les anormalitats observats en els útils, eines, maquinària, vehicles i, obres al seu càrrec, quan d'això s'haguera derivat un perjudici greu a l'empresa.
  
h) La realització sense l'oportú permís de treballs particulars durant la jornada, i també l'ús d'útils, eines, maquinària, vehicles i, en general, béns de l'empresa per als quals no estiguera autoritzat o per a usos aliens als del treball encomanat, fins i tot fora de la jornada laboral.
  
i) El trencament o la violació de secrets d'obligada reserva que no produïsca greu perjudici per a l'empresa.
  
j) L'embriaguesa habitual en el treball.
  
k) La falta de cura i neteja personal quan puga afectar el procés productiu o la prestació del servei i sempre que, prèviament, haguera mitjançat l'oportuna advertència de l'empresa.
  
l) L'execució deficient dels treballs encomanats, sempre que d'això no es derivara perjudici greu per a les persones o les coses.
  
m) La disminució del rendiment normal en el treball de manera no repetida.
  
n) Les ofenses de paraula proferides o d'obra comeses contra les persones, dins del centre de treball, quan revestisquen acusada gravetat.
  
o) La reincidència en la comissió de cinc faltes lleus, encara que siga de distinta naturalesa i sempre que haguera mitjançat sanció distinta de l'amonestació verbal, dins d'un trimestre.
  
3. Es consideraran faltes molt greus:
  
a) La impuntualitat no justificada a l'entrada o a l'eixida del treball en deu ocasions durant sis mesos o en vint durant un any degudament advertida.
  
b) La inassistència injustificada al treball de dos a quatre dies durant el període d'un mes.
  
c) El frau, la deslleialtat o l'abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa.
  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball pel seu compte o per compte d'altri.
  
e) El trencament o la violació de secrets d'obligada reserva que produïsca greu perjudici per a l'empresa.
  
f) L'embriaguesa habitual o la toxicomania si incideix negativament en el treball.
  
g) La realització d'activitats que impliquen competència deslleial a l'empresa.
  
h) La disminució voluntària i continuada en el rendiment del treball normal o pactat.
  
i) La inobservança dels serveis de manteniment en cas de vaga.
  
j) L'abús d'autoritat exercit pels qui tenen funcions de comandament.
  
k) L'empaitament sexual.
  
l) La reiterada no utilització dels elements de protecció en matèria de seguretat i higiene, degudament advertida.
  
m) Les derivades dels apartats 1.d), 2.d) i 2.l) d'aquest article.
  
n) La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador haguera sigut sancionat dues o més vegades per faltes greus, encara que de diferent naturalesa, durant el període d'un any.
  
Article 34. Sancions
  
1. Les sancions màximes que podran imposar-se per la comissió de les faltes enumerades en l'article anterior, són les següents:
  
a) Per falta lleu: amonestació verbal o escrita i suspensió de sou i faena de fins dos dies.
  
b) Per falta greu: suspensió de sou i faena de tres a catorze dies.
  
c) Per falta molt greu: suspensió de sou i faena de catorze dies a un mes, trasllat a centre de treball de localitat distinta durant un període de fins un any i acomiadament disciplinari.
  
2. Les anotacions desfavorables que com a conseqüència de les sancions imposades puguen fer-se constar en els expedients personals quedaran cancel·lades en complir-se els terminis de dos, quatre o vuit mesos, segons es tracte de falta lleu, greu o molt greu.
  
Capítol X
  
Compensació, absorció i garanties
  
Article 35. Absorció i compensació
  
Les retribucions establides en aquest conveni seran absorbibles i compensables fins on arriben amb les millores i retribucions que sobre els mínims legals paguen les empreses. Qualsevol que siga el motiu, la denominació i la forma de les esmentades millores, presents o que puguen establir-se per disposició legal.
  
Article 36. Garanties ad personam
  
Es respectaran les situacions personals que globalment excedisquen d'allò que s'ha pactat en el seu contingut econòmic.
  
Capítol XI
  
Comissió Paritària
  
Article 37. Comissió Paritària
  
Queda constituïda la Comissió Paritària d'aquest conveni, amb domicili a l'efecte de recepció de consultes a la plaça de Tetuán, 19, entl. de València, i integrada per quatre representants de les organitzacions empresarials i quatre representants de las organitzacions sindicals signants.
  
La Comissió Paritària tindrà les següents funcions:
  
a) La interpretació del conveni.
  
b) La mediació i l'arbitratge de les qüestions o problemes sotmesos a la seua consideració.
  
c) Vigilar el compliment d'allò pactat.
  
d) Constituir al si de la Comissió un fòrum entre les organitzacions sindicals i empresarials signants del conveni, que aborde la discussió i promoga solucions sobre la situació de les empreses i els treballadors del sector. Les conclusions que s'aconseguisquen en l'esmentat fòrum seran enviades conjuntament a qui corresponga, i si és procedent, s'incorporaran com a part dispositiva en els ulteriors convenis col·lectius que subscriguen les parts.
  
e) Conèixer de forma obligatòria i amb caràcter previ a la via judicial de les discrepàncies en matèria de classificació professional.
  
f) Resoldre les sol·licituds de no aplicació del règim salarial contingut en aquest conveni quan la seua aplicació puga comportar un seriós dany a l'estabilitat econòmica de l'empresa sol·licitant, d'acord amb el procediment establit en l'article següent.
  
Article 38. Funcionament
  
Els acords de la Comissió seran adoptats sempre per la majoria de cada una de les parts.
  
Les empreses que siguen part interessada en alguna controvèrsia o conflicte que haja de substanciar-se mitjançant la intervenció de la Comissió Paritària pagaran a la Comissió, en concepte de cànon d'organització i convocatòria, la quantitat de 25.000 pesseters. Les empreses associades a les organitzacions empresarials signants d'aquest conveni queden exonerades del pagament de l'esmentat cànon.
  
Excepcionalment, i per acord unànime de la Comissió, es podrà exigir l'esmentat cànon als treballadors que sol·liciten la seua intervenció si s'aprecia temeritat o mala fe per la seua part.
  
El procediment s'iniciarà mitjançant sol·licitud adreçada a la Comissió per la part afectada que tinga interès a convocar-la.
  
En l'esmentat escrit s'exposaran els motius en els quals es fonamenta la seua pretensió i s'adjuntarà còpia dels documents que hi donen suport. Així mateix, identificarà clarament totes les parts afectades, i indicarà el domicili o les dades de localització que hi consten.
  
La comissió es reunirà en un termini no superior a deu dies, citant prèviament totes les parts afectades.
  
Després d'escoltar-les, i a la vista de la documentació que hagen pogut aporta, la Comissió resoldrà la qüestió suscitada, i emetrà el corresponent informe en el termini màxim de sis mesos, el qual es trametrà a les parts perquè en prenguen coneixement.
  
DISPOSICIÓ ADDICIONAL
  
Ambdues parts es comprometen a negociar en pròxims convenis l'increment del plus de promoció econòmica per a la província de Castelló a 6.000 pessetes mensuals.
  
DISPOSICIÓ FINAL
  
Són parts atorgants d'aquest conveni col·lectiu, per part empresarial l'Associació Valenciana de Laboratoris de Pròtesi Dental-PIMEV, i l'Associació Professional de Protèsics Dentals de Castelló-PIMEC; i per part sindical Comissions Obreres del PV i Unió General de Treballadors del PV.
  
PIMEV PIMEC CCOO UGT
  
V. ALTRES ANUNCIS
  
a) ORDENAMENT DEL TERRITORI I URBANISME
  
1. Tràmits de procediments dels plans
  
Ajuntament de Callosa d'En Sarrià